雜曲歌辭 出自薊北門行
作者：李白
朝代：唐

paragraphs: 虜陣橫北荒，胡星曜精芒。
羽書速驚電，烽火晝連光。
虎竹救邊急，戎車森已行。
明主不安席，按劒心飛揚。
推轂出猛將，連旗登戰場。
兵威衝絕漠，殺氣凌穹蒼。
列卒赤山下，開營紫塞傍。
途冬沙風緊，旌旗颯凋傷。
[畫]角悲海月，征衣卷天霜。
揮刃斬樓蘭，彎弓射賢王。
單于一平蕩，種落自奔亡。
收功報天子，行歌歸咸陽。